Foto’s: Plakkershut as slagpale gebruikWAARSKUWING: Die foto’s in die berig kan sensitiewe kykers ontstel. Foto’s verskaf deur die polisie Sers. Mmako Mophiring, woordvoerder van die polisie, sê Werner Kruger, bestuurder van die plaas Fraai Uitsig buite Harrismith, het Vrydag die polisie gekontak nadat hy gesien het ‘n kraal waarin skape gehou word is oopgebreek en dat van die skape weg is. Mophiring sê die veediefstal-eenheid se ondersoek het hulle na die Intabazwe-township gelei. Die eenheid het inligting ontvang van ‘n gemeenskapslid dat daar skape geslag word by een van die plakkershutte. Mophiring sê nege lewendige skape en 22 karkasse is in die plakkershut gevind. “Vier mense insluitend drie vroue is op die toneel in hegtenis geneem. Na verdere ondersoek is nog drie verdagtes in hegtenis geneem.” Mophiring sê die skape en karkasse is aan die eienaar terugbesorg. Die verdagtes sal na verwagting Maandag in die Harrismith-landdroshof verskyn op aanklagte wat met veediefstal verband hou. “Veediefstal is ‘n prioriteitsmisdaad in die Vrystaat. Ons sal nie ophou met ons stryd teen veediefstal nie. Ons wil gemeenskapslede wat kriminele aktiwiteite aanmeld, bedank,” het lt.genl. Simon Mpembe, provinsiale polisiehoof, gesê.